《宿荚道驿》
宋代·时沄

笋舆倦长途，夜投村邸宿。
市井倚峦冈，人烟半樵牧。
茅檐俯清流，翠巘出前屋。
山月照人寒，有意怜幽独。

作者简介：时沄，字子沄，一字伯江，号逊斋，金华（今属浙江）人。澜从兄。师事吕祖谦，著《尚书周官馀》，未成编而卒。私谥夷介先生。吕祖俭志其墓。事见《鲁斋集》卷一一《跋丽泽遗文录后》、《敬乡录》卷一一。